Tesla kapitalizatsiya bo‘yicha AQShdagi eng yirik avtomobil ishlab chiqaruvchiga aylandi

Nyu-Yorkda 10-aprel, dushanba kuni bo‘lib o‘tgan savdolarda Tesla’ning aksiyalari 3,4 foizga o‘sdi. Kompaniyaning umumiy kapitalizatsiya qiymati 51 milliard dollarni tashkil qildi. Bu haqda Bloomberg nashriga tayanib, Meduza xabar berdi.

Bo‘lib o‘tgan savdolar tufayli Tesla kapitalizatsiya bo‘yicha AQShdagi eng yirik avtomobil ishlab chiqaruvchiga aylandi. Ilon Mask tomonidan asos solingan kompaniya GM konsernini 1,7 milliard dollarga ortda qoldirdi.
2017-yil 5-aprelda Tesla kapitalizatsiya bo‘yicha Ford kompaniyasidan o‘zib ketib, uni ikkinchi o‘ringa tushirib qo‘ygan edi.
Yuqori kapitalizatsiyaga qaramasdan, Tesla hozircha yo‘qotishlar bilan ishlamoqda. Bloomberg ma’lumotlariga ko‘ra, 2017-yilda kompaniyaning zarari qariyb bir milliard dollarni tashkil qiladi.
 “Daryo”ning Telegram’dagi rasmiy kanali — @toshqindaryo’ga a’zo bo‘ling!